Ontmoet koningin Elizabeth se beskeie witbroodjie | Huisgenoot
Ontmoet koningin Elizabeth se beskeie witbroodjie
Sophie, die gravin van Wessex, huldig haar skoonma, koningin Elizabeth, by 'n onthaal in Buckingham­paleis. Die werk van die Koningin Elizabeth-diamant­jubileumtrust is op dié geleentheid gevier. Foto: Gallo Images/Getty Images
Sy verdwyn gewoonlik op die agtergrond wanneer die voorste gesin op Buckinghampaleis se beroemde balkon pronk – maar dis presies wat sy wil hê, baie dankie.
Sophie, die gravin van Wessex, is heel tevrede daarmee dat ander koninklikes al die aandag trek terwyl sy'n lae profiel handhaaf. Maar moenie 'n fout maak nie: Dié 54-jarige vrou van die koningin se jongste seun, prins Edward (55), is allesbehalwe 'n verlepte muurblommetjie.
Al is sy nie 'n toekomstige koningin of 'n glansryke voormalige Amerikaanse aktrise nie, het sy tog iets wat haar 'n voorsprong bo die res gee: Sy is die Britse monarg se witbroodjie.